**Întâietate**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e greu acum să descifrez misterul

Ce ne-a-mpletit destinul în poeme,

Dar îl accept că poate-s cavalerul

Ce te-a găsit după atâta vreme.

Te-am căutat prin turnuri ferecate

Cu paznici numeroși și din capcane

Am evadat dorind întâietate

La inima prințesei. Curtezane

Au fost pe drum, dar mândru ca Ulisse

Nu m-am oprit nici să-mi întorc privirea,

Nu-mi plac amoruri scurte de culise,

Doar lângă tine mi-am găsit menirea.

- Am încetat demult să caut scuze,

Pentru târziu nu-i niciodat’ devreme,

Departe de părerile obtuze

Ești libertatea mea. A fost o vreme

Când coloram cărările cu sânge

Și mi-ascundeam tristețea-n colivie,

Dar ai venit să-mi spui că nu se plânge

După iubiri ce n-au putut să fie...

Nu cred nici eu în flirturi citadine,

Iubirea mea, cuvintele uitate

Am învățat să le rostesc cu tine

Și sufletul ți-a dat întâietate.

Ioan Grigoraș Liliana Trif